Document ID: 32012D0479

VYKONÁVACIE ROZHODNUTIE KOMISIE
zo 14. augusta 2012,
ktorým sa mení a dopĺňa rozhodnutie 2007/777/ES, pokiaľ ide o položky týkajúce sa Izraela v zoznamoch tretích krajín, z ktorých je povolený dovoz určitých výrobkov do Únie
[oznámené pod číslom C(2012) 5703]
(Text s významom pre EHP)
(2012/479/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1), a najmä na jej článok 8 úvodnú vetu, článok 8 bod 1 prvý pododsek a článok 8 bod 4,
keďže:
(1)
Rozhodnutím Komisie 2007/777/ES z 29. novembra 2007, ktorým sa stanovujú veterinárne a zdravotné podmienky a vzorové osvedčenia na dovoz určitých mäsových výrobkov a opracovaných žalúdkov, mechúrov a čriev z tretích krajín určených na ľudskú spotrebu a ktorým sa zrušuje rozhodnutie 2005/432/ES (2), sa stanovujú pravidlá týkajúce sa dovozu do Únie, prepravy cez Úniu a uskladnenia v nej, pokiaľ ide o zásielky mäsových výrobkov a zásielky opracovaných žalúdkov, mechúrov a čriev podľa nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (3).
(2)
V časti 2 prílohy II k rozhodnutiu 2007/777/ES sa stanovuje zoznam tretích krajín alebo ich častí, z ktorých je povolený dovoz mäsových výrobkov a opracovaných žalúdkov, mechúrov a čriev, za predpokladu, že opracovanie týchto komodít je v súlade s opracovaním stanoveným v uvedenom zozname. V prípade regionalizácie tretích krajín na účely zahrnutia do uvedeného zoznamu sú regionalizované územia uvedené v časti 1 danej prílohy.
(3)
V časti 4 prílohy II k rozhodnutiu 2007/777/ES sa stanovujú spôsoby opracovania uvedené v časti 2 danej prílohy a každému spôsobu opracovania sa prideľuje kód. V tejto časti sa stanovuje nešpecifické opracovanie „A“ a špecifické spôsoby opracovania „B“ až „F“, zoradené v zozname v zostupnom poradí dôkladnosti.
(4)
Po výskyte ohniska vysokopatogénnej vtáčej chrípky v určitých oblastiach Izraela sa v rozhodnutí 2007/777/ES zmenenom a doplnenom vykonávacím nariadením Komisie (EÚ) č. 532/2012 (4) stanovuje, že dovoz mäsových výrobkov a opracovaných žalúdkov, mechúrov a čriev hydiny, pernatej zveri z farmových chovov, vtákov nadradu bežce z farmových chovov a voľne žijúcej pernatej zveri z oblastí uvedenej tretej krajiny, ktoré sú zasiahnuté týmto ohniskom, je povolený len vtedy, ak boli uvedené komodity podrobené špecifickému opracovaniu „D“ podľa časti 4 prílohy II k rozhodnutiu 2007/777/ES. Oblasť Izraela zasiahnutá týmto ohniskom, na ktorú sa vzťahuje regionalizácia z dôvodov zdravia zvierat, je uvedená v tabuľke v časti 1 prílohy II k uvedenému rozhodnutiu.
(5)
Podľa preložených informácií o priaznivej situácii súvisiacej s touto nákazou Izrael úspešne zvládol ohniská vysokopatogénnej vtáčej chrípky. Okrem toho sa na základe dohľadu vykonaného príslušným orgánom v Izraeli počas obdobia, ktoré uplynulo od likvidácie hydiny z infikovaných chovov, vyčistenia a dezinfekcie príslušných priestorov, nezistilo ďalšie šírenie nákazy.
(6)
Preto je vhodné zmeniť a doplniť položky týkajúce sa Izraela v častiach 1 a 2 prílohy II k rozhodnutiu 2007/777/ES s cieľom povoliť dovoz mäsových výrobkov a opracovaných žalúdkov, mechúrov a čriev hydiny, pernatej zveri z farmových chovov, vtákov nadradu bežce z farmových chovov a voľne žijúcej pernatej zveri, ktoré boli podľa časti 4 prílohy II k rozhodnutiu 2007/777/ES podrobené nešpecifickému opracovaniu „A“, do Únie z celého územia Izraela.
(7)
Rozhodnutie 2007/777/ES by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha II k rozhodnutiu 2007/777/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 14. augusta 2012

Labels: 3
18
17
6